Scoret fra egen banehalvdel mot Chelsea
0Chelsea 0Stoke City Men det var på tampen av 1. omgangen den virkelige dramatikken skjedde. Chelsea-keeper Courtois tabbet seg ut da Chelsea vant 3-2 borte mot Hull for to uker siden, men den unge beligeren er regnet for å være en av verdens beste keepere. Derfor var det overraskende da han gikk på en ny smell i dag. Skylda får han legge på Adams presise fot. Det nærmet seg pause på Stamford Bridge da Stoke vant ballen i eget forsvar og Stephen Ireland spilte fram Jonathan Walters som la igjen til Adam. Midtbanespilleren avanserte noen meter, og da han kom seg til midtbanesirkelen på Stokes halvdel, så skjøt han plutselig med sitt fryktede venstrebein etter å ha observert at Cortois sto langt ute. Fra rundt 65 meters hold fikk lærkula en perfekt bue, og duppet ned over hodet på Cortois som såvidt fikk en hånd på ballen uten at det var nok til å hindre scoring. – Jeg så at keeperen sto langt ute og tenkte at jeg skulle prøve. Dette er slikt som man opplever en gang i livet. Jeg visste ikke at jeg hadde så bra tilslag, men det å score et slikt mål på en så god keeper er morsomt, sa Charlie Adam vist på TV 2 etter kampen. Chelsea-manager Jose Mourinho skrøt også av det lekre målet. – Det var en fantastisk scoring, enhver superspiller i verden ønsker å score et slikt mål. Men det er ikke alle som får oppleve det, skrøt Mourinho. – Et helt fantastisk mål. Han ser at keeperen står langt ute. Så får han en slik scoring, det er et skikkelig påskeegg, sa Ronny Johnsen som så kampen TV 2s studio. Johnsen debuterte faktisk for Manchester United mot Wimbledon da David Beckham scoret med sitt berømte langskudd fra egen banehalvdel i 1996. Også Wayne Rooney har scoret fra egen banehalvdel for Manchester United. Adams avslutning var uansett fra lengre hold, men hvor mange meter det er snakk om er ikke helt klart. – Det er ikke mange som har tilslaget til å gjøre det der mot verdens beste keeper, sa TV 2-ekspert Trevor Morley. Charlie Adam!!!!! He tried that shot from the halfway line 3 times a game at Lfc about bloody time! — Jamie Carragher (@Carra23)04.04.15, 07:15 Ligaleder Chelsea tok ledelsen på straffespark. Philipp Wollscheid felte Cesc Fabregas inne i 16-meteren, og Eden Hazard satte straffen sikkert i nettet. da var det spilt 39 minutter. Før scoringen hadde Loic Remy vært farlig frempå ved et par anledninger, men Stoke-keeper Asmir Begovic reddet fint to ganger.Tidlig i 2. omgang så innbytter Diego Costa ut til å ha slått opp strekkskaden på baksiden av det venstre låret. Det er svært dårlige nyheter for Mourinho som var usikker på om han skulle bruke Costa. – Jeg tar noen ganger sjanser som manager, og det resulterer enkelte ganger i noe jeg ikke liker. Da han ble skannet for to dager siden så alt bra ut, og han trente for fullt to ganger. Han gjorde mer på de treningene enn han gjorde i dag. Neste uke spiller Remy og Drogba, og vi venter på Costa igjen, sa Mourinho. Remy gjorde jobben i dag. For etter 62 minutter var det Stoke-keeper Begovic sin tur til å tabbe seg ut. Han kastet ballen rett i bena til Willian som igjen trillet til Hazard. Sistnevnte serverte til Remy som ikke hadde noen problemer med å trille ballen i det åpne målet. Stoke var nær en ny utligning bare minuttet etterpå da Steven N'Zonzi skjøt fra langt hold og ballen suste centimetere utenfor. Det var uansett Chelsea som var det førende laget, og Begovic vartet opp med en herlig dobbeltredning da han stoppet forsøkene fra Juan Cuadrado ti minutter før full tid. – Det viktigste var de tre poengene. Det var vanskelig, men fortjent. Vi kontrollerte kampen og hadde ballen mye i 1. omgang da vi forsøkte å komme oss igjennom et godt organisert forsvar. Vi prøvde og prøvde, og scoret til slutt etter en herlig kombinasjon, oppsummerte Mourinho. PS! Stoke-keeper Begovic står oppført i Guinnes Rekordbok etter at han scoret fra 91,9 meter etter 13 sekunder mot Southampton i november 2013. Den gangen var det blant annet vinden som spilte Soton-keeper Artur Boruc et puss, mens Adams scoring mot Cortois var iskald beregning. VG kommer med mer. Premier League-resultater: Arsenal – Liverpool 4-1 (3-0) Mål: 1-0 Héctor Bellerín (37), 2-0 Mesut Özil (40), 3-0 Alexis Sánchez (45), 3-1 Jordan Henderson (str. 76), 4-1 Olivier Giroud (90). 60.081 tilskuere. Rødt kort: Emre Can (84), Liverpool. Everton – Southampton 1-0 (1-0) Mål: 1-0 Phil Jagielka (16). 39.390 tilskuere. Leicester – West Ham 2-1 (1-1) Mål: 1-0 Esteban Cambiasso (12), 1-1 Cheikhou Kouyate (32), 2-1 Andy King (86). 31.863 tilskuere. Manchester U. – Aston Villa 3-1 (1-0) Mål: 1-0 Ander Herrera (43), 2-0 Wayne Rooney (79), 2-1 Christian Benteke (80), 3-1 Herrera (90). 75.397 tilskuere. Swansea – Hull 3-1 (2-0) Mål: 1-0 Ki Sung-yueng (18), 2-0 Bafetimbi Gomis (37), 2-1 Paul McShane (50), 3-1 Gomis (90). Rødt kort: David Meyler (53), Hull. 20.000 tilskuere. West Bromwich – Queens Park Rangers 1-4 (1-3) Mål: 0-1 Eduardo Vargas (15), 0-2 Charlie Austin (37), 0-3 Bobby Zamora (43), 1-3 Victor Anichebe (58), 1-4 Joey Barton (90). Rødt kort: Youssouf Mulumbu (84), WBA. 25.735 tilskuere. Chelsea – Stoke 2-1 (1-1) Mål: 1-0 Eden Hazard (str. 38), 1-1 Charlie Adam (44), 2-1 Loic Remy (62). 41.098 tilskuere.
(Chelsea-Stoke 2-1) Chelsea-keeper Thibaut Courtois (22) ble tatt fullstendig på senga da Charlie Adam (29) skjøt fra egen banehalvdel på Stamford Bridge. Til tross for det vanvittige baklengsmålet reddet Chelsea seieren til slutt.